Jayde Panayiotou: Man in hof; bly in aanhoudingChristopher Panayiotou Maandag in die Port Elizabeth-landdroshof. Foto: Twitter Panayiotou is een van drie verdagtes wat in hegtenis geneem is vir die moord op Jayde Panayiotou, wat twee weke gelede buite haar kompleks in Kabega Park in Port Elizabeth ontvoer is. Haar liggaam is ŉ dag later in ŉ afgeleë gebied naby die Kwanobuhle-township buite Uitenhage gevind. Brig. Marinda Mills, polisiewoordvoerder, het gesê Panayiotou sal op 19 Junie weer in die hof verskyn. Intussen het Mills bevestig dat die derde verdagte, ŉ 30-jarige man, Sondag in New Brighton in Port Elizabeth in hegtenis geneem is. Hy sal Dinsdag in die Port Elizabeth-landdroshof verskyn. Volgens Mills is daar ŉ moontlikheid dat nog inhegtenisnames gedoen kan word. Mills wou nie spekuleer oor die motief vir die moord, die polisie se ondersoek of berigte dat dit ’n huurmoord was nie. “Hierdie inligting kan nie gedeel word nie omdat dit deel vorm van die polisieondersoek en in die hof voorgelê sal word tydens die verhoor,” het sy gesê. Klik hier vir alle vorige berigte oor Jayde Panayiotou op Maroela Media.